Jari Porttila

Jari Juhani Porttila (s. 2. helmikuuta 1960 Helsinki) on suomalainen urheilutoimittaja ja tietokirjailija. Porttila on työskennellyt muun muassa MTV3:n palveluksessa sekä Iltalehdessä ja Uudessa Suomessa. Hän kirjoittaa ja tekee videojuttuja Ilta-Sanomiin ja toimii yleisurheilun selostajana MTV:llä. Hänellä on myös oma yleisurheilun erikoisohjelma Kisakatsomo, joka näkyy MTV Katsomossa. Porttila on kirjoittanut useita pääosin urheiluaiheisia tietokirjoja.

 Ura 
Porttila toimi vuodesta 1982 lähtien Uuden Suomen ja Iltalehden toimittajana, vuodesta 1987 lähtien Urheilutoimituksen ja Kotimaan toimituksen päällikkönä Uudessa Suomessa. Hän oli toimittajana 1982 lähtien jääkiekon MM-kisoissa, 1983 lähtien yleisurheilun MM-kisoissa ja 1984 lähtien Olympialaisissa. 

Porttila siirtyi 1992 MTV:lle ja oli perustamassa vuodesta 1994 lähtien päivittäin lähetettyä urheilun uutisohjelmaa, Tulosruutua, jonka tuottajana hän toimi vuoteen 1998.

Porttila oli tutkimassa suomalaishiihtäjien doping-käryn taustoja vuoden 2001 Lahden hiihdon MM-kilpailuissa. Hän kirjoitti aiheesta kirjan Karpaasin käry yhdessä Jari Isometsän kanssa. Vuonna 2017 Porttila kirjoitti kirjan Talvilajien Olympiasankarit ja 2020 julkaistiin hänen kirjoittamansa Siiri Rantasen elämäkerta Siiri ”Äitee” Rantanen. Vuonna 2024 Porttilalta ilmestyi Aleksander Sasha Barkovin urasta kertova kirja Sasha Barkov-NHL:n supertähti (Readme.fi). Syksyllä 2025 Porttilalta ilmestyi kirja "Kohtalona Elvis" (Readme.fi). 

Marraskuussa 2008 Porttila palkittiin Suomen Olympiakomitean ansiomitalilla. Urheilutoimittajien liitto palkitsi hänet 2022 liiton kultaisella ansiomerkillä, Porttilan toimittua yli 40 vuotta urheilutoimittajana. Porttila palkittiin Budapestin yleisurheilun MM-kisojen yhteydessä Kansainvälisen urheilutoimittajien liiton AIPS:n kunniakirjalla hänen oltuaan toimittajana 10 eri MM-kisoissa, ensimmäisen kerran Helsingissä 1983. Vuonna 2024 Porttila palkittiin AIPS:n kunniakirjalla, hänen oltuaan 13 kertaa olympialaisissa paikanpäällä toimittajana.

Jari Porttila valittiin maaliskuussa 2025 Urheilutoimittajain liiton puheenjohtajaksi. Porttila valittiin syyskuussa 2025 Suomen jääkiekkotoimittajien yhdistyksen hallitukseen.

 Muuta 
Porttila osallistui kevään 2015 eduskuntavaaleihin Keskustan ehdokkaana Helsingin vaalipiirissä. Hän sai 318 ääntä eikä tullut valituksi. Porttila toimi Valtion Liikuntaneuvosto varajäsenä 2015–2019.

 Perhe 

Porttilan poika on urheilutoimittaja Kimmo Porttila ja tytär Inka Porttila.

 Teokset 
 All Star Finland : kaikkien aikojen joukkue (yhdessä Ari Mennanderin ja Mauno Saaren kanssa, 1995)
 Finland All Stars : tätä joukkuetta ei voita kukaan (yhdessä Ari Mennanderin ja Mauno Saaren kanssa, 1995)
 Karpaasin käry (yhdessä Jari Isometsän kanssa, 2001)
 Mäkihypyn maailmancup 2010-2011 Kuningaskotkan silmin (yhdessä Janne Ahosen kanssa, 2010)
 Talvilajien olympiasankarit (2017)
 Äitee : Siiri Rantasen tarina (yhdessä Osmo Kärkkäisen kanssa, 2020)
 Sasha Barkov : NHL:n supertähti (2024)
 Kohtalona Elvis (2025)
 Patrik Laine - Tesoman tykki (2025)

 Lähteet 

 Aiheesta muualla 

Porttilan kolumnit MTV:n sivulla 


Luokka:Suomalaiset tietokirjailijat
Luokka:Suomalaiset urheiluselostajat
Luokka:Suomalaiset urheilutoimittajat
Luokka:Vuonna 1960 syntyneet
Luokka:Elävät henkilöt